SKRIFTLIG FORESPØRGSEL E-3865/00

af Mihail Papayannakis (GUE/NGL) til Kommissionen

(8. december 2000)

Om: Genetablering af Mainolon

Det er nu gået ca. 4 måneder, siden skovbrande hærgede Arkadia og navnlig Mainolon-granskovene, som i geomorfologisk henseende er enestående for Grækenland som helhed. På grund af dets særlige økologiske værdier er Mainolon optaget i Natura 2000-netværket, da 5 af de 33 paddearter, der forekommer i området, er omfattet af direktiv nr. 92/43/EØF(1) og er beskyttet i henhold til græsk lov og Bern-konventionen; en af disse arter forekommer kun på Peloponnes.

Borgere og miljøorganisationer samt de sociale og politiske organer i området er foruroliget over forsinkelsen i udførelsen af de arbejder, der er nødvendige for genrejsning af skovene og genoprettelse af de ødelagte skovlandskaber og det frygtes, at det som følge af den manglende erosionsbekæmpelse vil ende med, at erosionen navnlig på de stejle skråninger gør det umuligt at genplante skoven. Desuden er der truffet skridt for at asfaltere skovvejene, hvilket vil gøre det lettere at køre ud til de mest afsides beliggende kroge af naturreservatet, og vil føre til tiltagende krybskytteri, støj- og luftforurening samt skabe øget fare for skovbrande, hvilket igen giver anledning til velbegrundede forventninger om, at der vil blive bygget i området.

Kan Kommissionen oplyse, hvilke foranstaltninger den græske regering har truffet for at tilvejebringe fællesskabsmidler med henblik på at afbøde følgerne af de katastrofer, som har ramt Mainolon?

Har de berørte græske myndigheder forelagt konkrete programmer med detaljerede beskrivelser af arbejderne og handlingsplanerne for genrejsning af skovene, erosionsbekæmpelse og forebyggelse af oversvømmelser i området? I bekræftende fald hvornår? Mere generelt med hensyn til de områder, der er optaget i Natura 2000-netværket har en repræsentant for Kommissionen for nylig overfor Europa-Parlamentets Miljøudvalg erklæret, at udbetaling af strukturfondsmidler vil blive indstillet der, hvor områder omfattet af Natura 2000-netværket ikke beskyttes.

Foreligger der forvaltningsplaner for de beskyttede områder og findes der i Grækenland forvaltningsorganer, som medvirker til gennemførelsen af disse planer?

Er der tilstrækkeligt personale i de tjenester, som er ansvarlige for naturen i Grækenland, eller er der svagheder eller mangler på dette punkt?

(1) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(8. februar 2001)

Mainolon-bjerget er medtaget på listen over de lokaliteter af fællesskabsbetydning, der er foreslået udpeget af Grækenland i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter. Med henblik på den fremtidige medtagelse af lokaliteten i Natura 2000-nettet skal landets myndigheder kunne forsikre, at områdets bevaringsmæssige værdi bibeholdes.

Et LIFE-Nature-projekt er undervejs med sigte på at bevare og forvalte området. Ifølge de foreløbige oplysninger fra støttemodtageren (den lokale udviklingsinstans Arcadia SA), er det pågældende Natura 2000-område ikke blevet berørt af den seneste tids skovbrande. Der forventes i nær fremtid mere detaljerede oplysninger som led i støttemodtagerens kontraktmæssige forpligtelser, hvilket vil sætte Kommissionen i stand til at danne sig et klart billede af situationen.

I Grækenland er der allerede blevet udarbejdet et betydeligt antal forvaltningsplaner for foreslåede Natura 2000-lokaliteter via projekter, som Fællesskabet er med til at finansiere. Dog har den praktiske gennemførelse af disse forvaltningsplaner (som kræver afslutning af de dermed forbundne lovgivningsmæssige procedurer samt etablering af forvaltningsorganer) indtil nu været kendetegnet ved betydelige forsinkelser.

Den endelige version af det operationelle program for Peloponnes, som skal godkendes tidligt i 2001, indbefatter både forebyggende og beskyttende foranstaltninger for skovene, herunder de områder, der er omfattet af Natura 2000, samt foranstaltninger til genoprettelse af brandskadede skovområder. De nærmere enkeltheder vil fremgå af det programdokument, Grækenland udarbejder efter at Peloponnes-programmet er blevet godkendt.

Kommissionen kan. ikke udtale sig om de nationale naturbevarelsesmyndigheders personale eller daglige drift, eftersom dette henhører under medlemsstaternes kompetence.